- Turpaaina
- <
- 17
- >

17
A poko kikil
a wakilang i ra kunubu
1 Baa a kilaala na lalaaun anun Aabraam i welaar ma 99, a Tadaaru i waan paat karomi ma i piri, “Iaau God baa i Dekdek Aakit. Un taraam taang, ma un paam a takado na mangamangaan. 2 Iaau ang walingtatuna anung kunubu naliwan karom daar, ma ang wabure anum taara, ma a nilulukindiat in ngaala.”
3 Aabraam i ki but keke ma i ung pari a mataana unapia. Ma God i piri karomi naa, 4 “Karom iaau, anung kunubu ungaai ma ui i lenbi: Namur ui a tamaa ra kum mongoro na wunwuna taara. 5 Rom 4:17Mi din kiaana a iaam. Namuga di waatung ui baa Aabraam, ma mi din waatung ui baa Aabaraam,*Aabaraam a kukuraaina baa “tamaa ra mongoro na taara” maa iaau aa pilak pa ui kupi ui a tamaa ra mongoro na wunwuna taara. 6 Iaau ang wabure a kum taptabum, ma a kum king ma ra kum wunwuna taara diat a waan paat kon ui.
7 Lk 1:55“Iaau ang walingtatuna paa anung kunubu naliwan taan daar, ma ra num wuna taara kaai namur, ma anung kunubu in tur takum. Anung kunubu i lenbi: iaau anum God, ma ra God anu ra kum taptabum namur. 8 Aap 7:5A kudulaana pia Kaanaan baa mi u ki na waira uni, ang taari taam kupi anum takum, ma anu ra kum taptabum namur. Ma iaau ut anundiat God.”
9 Namur God i piri balet taan Aabaraam naa, “Bi ia anung pirpir karom ui: Un murmur anung kunubu, muaat ma ra kum taptabum, ma diat kaai a kum taaun taara baa diat a waan paat namur. 10 Aap 7:8; Rom 4:11Anung kunubu ungaai ma ui ma ra kum taptabum raap namur taam in lenbi: A kum muaana raap kon muaat din poko kikil diat. Muaat a taraam u ra kunubu mi. 11 Muaat a poko a pani ra kum muaana kupi a wakilang baa muaat murmur a kunubu naliwan taan daat. 12-13 Turpaai mi, ma karom a kum taaun taara namur, baa a naat muaana lik i 8 na bung anuna, muaat a poko kikili. A kum natnatumuaat raap, ma woi na naat muaana kaai, natun ta tultul baa di butai naliwan naamuaat, ma diat kaai baa muaat kul pa diat ma ra maani kupi diat a tultul, ma wakir ko ra numuaat wuna taara, din poko kikil a kum muaana raap. A poko kikil u ra panimuaat ia a wakilang i ra kunubu takum. 14 Ta muaana baa pa di poko kikili u ra panina, din rakaan wai ko ra nuna taara, maa pa i murmur anung kunubu.”
15 God i piri kaai karom Aabaraam naa, “Bi ia anung pirpir karom anum tabuan, Saaraai: Mi pa un waatungi balet ma baa Saaraai. Un waatungi ma naa Saaraa. 16 Iaau ut ang pir wadaani, ma in buta paa ta natum, a naat muaana. Ang pir wadaan Saaraa kupi ia a naa ra mongoro na wuna taara. Ma a kum king anu ra kum wuna taara diat a waan paat koni.”
17 Aabaraam i ki but keke ma i ung pari a mataana unapia, ma i nangon ma i piri balet karom ia ut naa, “Lelawaai, din buta ku ta naat u ra muaana baa ia 100 na kilaala anuna? Lelawaai, Saaraa in babuta baa ia 90 kilaala anuna?” 18 Ma Aabaraam i piri karom God naa, “I koina ku baa Ismaael maku in lalaaun naatudaangi ra num pir wadaan.” 19 Ma God i piri, “Pate, iaku anum tabuan Saaraa in buta paa ut ta natum, a naat muaana, ma un ung taa a iaana naa Aaisaak.†Aaisaak a kukuraaina baa “i nangon” Ang walingtatuna anung kunubu un Aaisaak ma ra kum taptabuna namur, ma a kunubu maa in tur takum ma pa in raap.
20 “Bi ia anung pirpir un Ismaael: Iaau aa walangoro ta ui, iaau ut ang pir wadaan Ismaael, iaau ut ang wabure a kum natnatuna ma ang wangaala anundiat niluluk. Ismaael in waan paat a tamaa ra 12 a kum ngaalangaala na mukmuga. Iaau ang wabure pa diat kupi diat a ngaala na wuna taara. 21 Iaku anung kunubu ang walingtatunai ut un Aaisaak, baa Saaraa in buta taai un ui. In butai u ra kalaang lenmi, u ra kilaala namur.” 22 Baa God ia pirpir raap paa ma Aabaraam, i waan koni.
23 U ra bung ut maa, Aabaraam i ben paa natuna lik Ismaael, ma diat kaai baa di buta diat matira u ra nuna kum ruma na sel, ma diat kaai baa i kul pa diat ma ra nuna maani, kupi anuna kum tultul. A kum muaana raap baa diat ki ungaai mai, di poko kikil diat, welaar ut ma God ia wapua taai uni. 24 A kilaala na lalaaun anun Aabaraam i welaar ma 99 baa di poko kikili. 25 Ma kilaala na lalaaun kaai anun natunalik Ismaael i 13 baa di poko kikili. 26 Aabaraam ma natunalik Ismaael di poko kikil diaar un raa bung ku, 27 ungaai ma ra kum muaana raap baa diat ki u ra kum ruma na sel anun Aabaraam, ma diat kaai baa di buta diat matira naana, ma diat a kum tultul baa di kul pa diat ko ra kum waira na taara.

- Turpaaina
- <
- 17
- >

17:5: Rom 4:17

*17:5: Aabaraam a kukuraaina baa “tamaa ra mongoro na taara”

17:7: Lk 1:55

17:8: Aap 7:5

17:10: Aap 7:8; Rom 4:11

†17:19: Aaisaak a kukuraaina baa “i nangon”

© 2006, 2023 Wycliffe Bible Translators, Inc. and Wycliffe Sweden